Genre: Opinion/Argumentation

Televizijske kolobocije <p/> Pred približno dobrim letom in pol smo v Sloveniji iz analognega sprejema TV programov prešli na digitalnega. Kar velik del ljudi se je začel spraševati, kaj nam to sploh prinaša in kaj to pomeni za nadaljnje spremljanje televizijskih kanalov. Odgovor je bil namreč sila preprost, saj se je vse skupaj zgodilo zaradi prehoda na novejšo tehnologijo, ki pa prinaša precej izboljšav v zvezi s samo sliko in zvokom, pred prehodom pa je načeloma prinašala večjo težavo večini prebivalstva. Ta težava je pomenila ali nakup pretvornika ali pa nove televizije, ki podpira DVB-T. Na račun tega je bilo leto 2010 precej uspešno za prodajalce tovrstne opreme, saj spremljanje programov preko analognega signala kasneje ni bilo več mogoče, obenem pa menim, da so bili zadovoljni tako internetni podnudniki, kot ponudniki drugih vrst spremljanja TV kanalov, ker se je zagotovo nemalo ljudi odločilo za takšno zamenjavo. Sčasoma se je situacija umirila in o tem se je prenehalo govoriti, saj so stvari stale, tako kot bi morale. No ja, vse dokler se niso zapletle in postale malo bolj resne. <p/> V začetku letošnjega leta je družba Norkring prenehala z upravljanjem multipleksa B (za katerega so na razpisu zmagali), v katerem sta bila programa TV3 in Pink Si, glavni namen multipleksa samega pa je oddajanje komercialnih programov. Ne glede na vse, je imelo dovoljenje za oddajanje še kar nekaj drugih programov, teh pa v času upravljanja multipleksa B iz strani Norkringa, v njem nismo videli. V multipleksu A, katerega upravlja Radiotelevizija Slovenija, pa trenutno oddajajo tudi komercialni programi, pa čeprav je namenjen le nacionalnim programom. Tako imamo v Sloveniji le še en delujoč multipleks v katerem se nahajajo tako nacionalni kot komercialni programi, prostora za dodatne pa zmanjkuje. Od junija naprej sta 1. in 2. program TV Slovenija na voljo tudi v visoki ločljivosti (HD), vendar pa ju lahko spremljajo le uporabniki IPTV in pa kabelske televizije, prehod na digitalno tehniko oddajanja signala pa je s tem tudi izgubil svoj pomen, saj za gledalce, ki programa spremljajo preko anten, ogled v visoki ločljivosti ni mogoč. Namesto tega so sedaj v multipleksu A, štirje komercialni programi, trije – POP TV, Kanal A in Vaš kanal so bili že od samega začetka, po odhodu Norkringa pa se jim je pridružil še Pink Si. Z multipleksi sedaj je, kar je, saj bodo komercialni programi v multipleksu A vse dokler ne bo nekdo spet začel upravljati multipleksa B. To lahko ponovno stori Norkring ali pa kasneje po javnem razpisu nekdo drug (vir). <p/> Na drugi strani pa se že nekaj časa govori o novem komercialnem programu Planet TV, ki ga bo začel oddajati Telekom in naj bi bil nekaj povsem drugačnega od že poznanih. Njegovo vsebino bodo predstavljali športni program, filmi, nanizanke in druge oddaje, nazadnje pa še informativni program. Dostopen naj bi bil preko kabelske in IP televizije, poleg tega pa tudi preko antenskega sprejema (vir). Ravno tu pa nastane tudi težava, saj mest v multipleksu A skorajda ni več, razpis za dodajanje novih kanalov pa je bil objavljen že konec lanskega oktobra, pogoje pa so izpolnili Golica TV, Sponka TV in TV Nakupi. Ker je rok (ni pravno zavezujoč) za izdajo odločb jutri, bi se ta še lahko zavlekel predvsem zaradi pritiska Telekoma, ki pa se v oktobrskem roku ni prijavil na razpis (vir). <p/> Moje mnenje na vse skupaj je, da se kljub pritiskom Telekoma izda odločbe programom, ki so se oktobra na razpis prijavile in izpolnjujejo pogoje, ko pa bo multipleks B dobil upravitelja, pa naj gredo komercialni programi tja, v multipleksu A pa naj se po možnosti začne z oddajanjem TVS 1 in TVS 2 v visoki ločljivosti. Za Planet TV pa upam, da ne bo le kopija trenutnih komercialnih programov, katerih so glavni spored le reklame.